[pic] | EUROOPA KOMISJON |

Brüssel 16.12.2010

KOM(2010) 756 lõplik

2010/0367 (COD)

Ettepanek:

EUROOPA PARLAMENDI JA NÕUKOGU MÄÄRUS,

millega tunnistatakse kehtetuks määrus (EMÜ) nr 429/73, millega nähakse ette teatavate määruse (EMÜ) nr 1059/69 reguleerimisalasse kuuluvate ja Türgist pärit kaupade ühendusse importimise erisätted, ja määrus (EÜ) nr 215/2000, millega uuendatakse aastaks 2000 meetmeid, mis on sätestatud määruses (EÜ) nr 1416/95, millega kehtestatakse teatavatele töödeldud põllumajandussaadustele aastaks 1995 teatavad soodustused ühenduse tariifikvootide kujul

SELETUSKIRI

Mitme viimastel aastakümnetel vastuvõetud õigusakti mõju on ammendunud, kuid need on jäänud jõusse. Aktid on vananenud oma ajutise iseloomu tõttu või nende sisu on üle võetud hilisemate aktidega. Mitu uute liikmesriikide ühinemisega seotud meedet on pärast nende riikide ühinemist vananenud. Euroopa Parlament, nõukogu ja komisjon leppisid paremat õigusloomet käsitlevas institutsioonidevahelises kokkuleppes kokku, et liidu õigust tuleb ajakohastada ja õigusaktide arvu vähendada, tunnistades kehtetuks õigusaktid, mida enam ei kohaldata[1]. Aktid, mis ei ole enam asjakohased, tuleks liidu õigustikust välja jätta, et parandada liidu õiguse läbipaistvust ning kindlust.

Komisjon on võtnud mitmeid meetmeid, et vananenud õigusakte õigustikust eemaldada, peamiselt kuulutades asjaomased komisjoni õigusaktid vananenuks. Viimati kuulutas komisjon vananenuks ligikaudu 250 põllumajanduse valdkonna õigusakti; veel mõned põllumajanduse valdkonna õigusaktid ja ligikaudu 60 põllumajandustoodetega kauplemise valdkonna õigusakti kuulutatakse vananenuks lähitulevikus[2].

Komisjon on leidnud kaks nõukogu põllumajandustoodetega kauplemise valdkonna õigusakti, mis põhinevad Euroopa Liidu toimimise lepingu artiklil 207 (varem Euroopa Ühenduse asutamislepingu artikkel 133 ja enne seda Euroopa Ühenduse asutamislepingu artikkel 113), millel ei ole enam praktilist mõju, aga mis on ametlikult ikka veel jõus. Nõukogu vastu võetud õigusaktide vananenuks tunnistamine ei ole komisjoni pädevuses. Õiguskindluse huvides soovitab komisjon, et nõukogu tunnistaks käesolevas ettepanekus loetletud õigusaktid kehtetuks.

Käesolevas ettepanekus soovitatakse kehtetuks tunnistada nõukogu määrus (EMÜ) nr 429/73, millega määratakse Türgist pärinevatele põllumajandustoodetele imporditollimaksude vähendatud püsikomponent. Selle sätted aegusid, sest EÜ-Türgi assotsiatsiooninõukogu 22. detsembri 1995. aasta otsusega nr 1/95 tolliliidu lõppetapi rakendamise kohta kaotati tollimaksud Türgist pärinevate kaupade suhtes.

Käesolevas ettepanekus soovitatakse kehtetuks tunnistada ka nõukogu määrus (EMÜ) nr 215/2000, millega uuendati soodustariifikvoote ainult aastaks 2000 ja mille mõju on ammendunud.

Käesolev ettepanek sarnaneb sellele, mis on jätkuva lihtsustamisprogrammiga ette nähtud põllumajandusvaldkonna vananenud õigusaktide puhul; kõnealune lihtsustamisprogramm on vastu võetud regulatiivse keskkonna lihtsustamist käsitleva komisjoni strateegia rakendamise raames, hiljuti uuendatud – dokument KOM(2008) 712, komisjoni 2009. aasta õigusloome- ja tööprogrammi 2. lisa.

2010/0367 (COD)

Ettepanek:

EUROOPA PARLAMENDI JA NÕUKOGU MÄÄRUS

millega tunnistatakse kehtetuks määrus (EMÜ) nr 429/73, millega nähakse ette teatavate määruse (EMÜ) nr 1059/69 reguleerimisalasse kuuluvate ja Türgist pärit kaupade ühendusse importimise erisätted, ja määrus (EÜ) nr 215/2000, millega uuendatakse aastaks 2000 meetmeid, mis on sätestatud määruses (EÜ) nr 1416/95, millega kehtestatakse teatavatele töödeldud põllumajandussaadustele aastaks 1995 teatavad soodustused ühenduse tariifikvootide kujul

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artikli 207 lõiget 2,

võttes arvesse Euroopa Komisjoni ettepanekut,

olles edastanud seadusandliku akti eelnõu liikmesriikide parlamentidele,

toimides seadusandliku tavamenetluse kohaselt

ning arvestades järgmist:

1. Liidu õiguse läbipaistvuse parandamine on oluline osa parema õigusloome strateegiast, mida liidu institutsioonid rakendavad. Sellega seoses on asjakohane jätta kehtivate õigusaktide hulgast välja need õigusaktid, millel ei ole enam tegelikku mõju.

2. Nõukogu 5. veebruari 1973. aasta määrus (EMÜ) nr 429/73, millega nähakse ette teatavate määruse (EMÜ) nr 1059/69 reguleerimisalasse kuluvate ja Türgist pärit kaupade ühendusse importimise erisätted,[3] võeti vastu, et määrata imporditollimaksude vähendatud püsikomponent põllumajandustoodetele, mis pärinevad Türgist ja on imporditud 23. novembril 1970. aastal allakirjutatud Euroopa Majandusühenduse ja Türgi vahelise assotsieerumislepingu lisaprotokolli raames.

3. Kuna EÜ-Türgi assotsiatsiooninõukogu 22. detsembri 1995. aasta otsusega nr 1/95 tolliliidu lõppetapi rakendamise kohta[4] kaotati tollimaksud Türgist pärinevate kaupade suhtes, on määrus (EMÜ) nr 492/73 aegunud.

4. 24. jaanuari 2000. aasta määrus (EÜ) nr 215/2000, millega uuendatakse aastaks 2000 meetmeid, mis on sätestatud määruses (EÜ) nr 1416/95, millega kehtestatakse teatavatele töödeldud põllumajandussaadustele aastaks 1995 teatavad soodustused ühenduse tariifikvootide kujul,[5] oli ajutise iseloomuga, seda kohaldati ainult aastal 2000 ning see on kaotanud kogu oma mõju.

5. Õiguskindluse ja selguse huvides tuleks määrused (EMÜ) nr 429/73 ja (EÜ) nr 215/2000 kehtetuks tunnistada,

ON VASTU VÕTNUD KÄESOLEVA MÄÄRUSE:

Artikkel 1

Määrused (EMÜ) nr 429/73 ja (EÜ) nr 215/2000 tunnistatakse kehtetuks.

Artikkel 2

Käesolev määrus jõustub kolmandal päeval pärast selle avaldamist Euroopa Liidu Teatajas .

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Euroopa Parlamendi nimel Nõukogu nimel

president eesistuja

[1] ELT C 321, 31.12.2003, lk 1.

[2] ELT C 30, 6.2.2009, lk 18.

[3] EÜT L 59, 5.3.1973, lk 1.

[4] EÜT L 35, 13.2.1996, lk 1.

[5] EÜT L 24, 29.1.2000, lk 1.